APSTIPRINĀTA

ar Tieslietu padomes

2024. gada 12. februāra lēmumu Nr. 14

*Izdota saskaņā ar likuma „Par tiesu varu” 55. panta ceturto daļu*

*un Prokuratūras likuma 37. panta ceturto daļu*

**Kārtība, kādā personai, kura izdarījusi noziedzīgu nodarījumu aiz neuzmanības, atļauj piedalīties tiesneša vai prokurora amata kandidātu atlasē**

# Vispārīgie jautājumi

1. Kārtība nosaka regulējumu, kādā Tieslietu padomes izveidota komisija (turpmāk – komisija) atbilstoši likuma „Par tiesu varu” 55. panta otrajai daļai un Prokuratūras likuma 37. panta trešajai daļai lemj par atļauju piedalīties tiesneša vai prokurora amata kandidātu atlasē tādai personai, kura izdarījusi noziedzīgu nodarījumu aiz neuzmanības.

# Komisija

1. Komisijas sastāvā ir seši locekļi:
   1. Latvijas Tiesnešu biedrības deleģēts pārstāvis;
   2. Latvijas Administratīvo tiesnešu biedrības deleģēts pārstāvis;
   3. Prokuroru biedrības deleģēts pārstāvis;
   4. Rajona (pilsētas) tiesas un apgabaltiesas tiesneša amata kandidātu atlases komisijas deleģēts pārstāvis;
   5. Tiesnešu ētikas komisijas deleģēts pārstāvis;
   6. Prokuroru atestācijas komisijas deleģēts pārstāvis.
2. Komisijas locekļa pilnvaras izbeidzas likumā noteiktajā termiņā, kā arī gadījumos, kad komisijas loceklis atstāj tiesneša vai prokurora amatu, vai arī pats atkāpjas no komisijas locekļa amata. Šādos gadījumos institūcija, kas deleģējusi attiecīgo komisijas locekli, nekavējoties izvirza jaunu komisijas locekļa amata kandidātu.
3. Komisijas locekļi no sava vidus ievēl komisijas priekšsēdētāju.
4. Komisijas priekšsēdētājs organizē tās darbu, sasauc un vada komisijas sēdes.
5. Komisijas sēdes tiek protokolētas. Komisija ir lemttiesīga, ja sēdē piedalās visi komisijas locekļi.
6. Komisijas sēdes ir slēgtas.
7. Komisijas darbu nodrošina Tieslietu padomes sekretariāts.

# Personas iesniegums un tā izskatīšana

1. Komisijai adresēts iesniegums par atļauju kandidēt uz tiesneša vai prokurora amatu ir iesniedzams Tieslietu padomes sekretariātā.
2. Iesniegumā ietver iesniedzēja pamatojumu par viņa kandidatūras pieļaujamību tiesneša vai prokurora amatam, kā arī iesniegumam pievieno dokumentus un materiālus, kas:
   1. apliecina iesniedzēja atbilstību likuma „Par tiesu varu” 55. panta otrajā daļā vai Prokuratūras likuma 37. panta trešajā daļā noteiktajiem kritērijiem;
   2. apliecina iesniedzēja likumpaklausību laika posmā kopš noziedzīgā nodarījuma izdarīšanas;
   3. raksturo iesniedzēja personību, sabiedrisko un profesionālo darbību (darba devēju, nevalstisko organizāciju vai līdzcilvēku atsauksmes).
3. Komisija izskata personas iesniegumu Administratīvā procesa likumā noteiktajā kārtībā.
4. Komisija Ministru kabineta noteiktajā kārtībā var pieprasīt no valsts un pašvaldību iestādēm, kā arī privātpersonām informāciju, kas nepieciešama iesnieguma izskatīšanai un lēmuma pieņemšanai.
5. Nepieciešamības gadījumā komisija var pieprasīt iesniegt papildu informāciju vai uzaicināt uz komisijas sēdi personu, kas lūdz atļauju piedalīties tiesneša vai prokurora amata kandidātu atlasē.
6. Komisija, izskatot personas iesniegumu, var pieņemt lēmumu izsniegt atļauju vai atteikties izsniegt atļauju personai piedalīties tiesneša vai prokurora amata kandidātu atlases procesā. Lēmumu par atļaujas izsniegšanu komisija pieņem vienbalsīgi. Ja kāds no komisijas locekļiem balso pret, komisija pieņem lēmumu par atteikšanos izsniegt atļauju.
7. Komisijas loceklis nepiedalās balsojumā, ja viņš atrodas interešu konflikta apstākļos attiecībā pret vērtējamo personu.
8. Komisija Paziņošanas likuma noteiktajā kārtībā par lēmumu informē personu, kas lūgusi atļauju piedalīties tiesneša amata kandidātu vai prokurora amata kandidātu atlases procesā. Komisijas lēmumu par atļaujas izsniegšanu persona pievieno dokumentiem, kurus iesniedz tiesnešu vai prokuroru amata kandidātu atlases procesā.